[pic] | COMISIA COMUNITĂŢILOR EUROPENE |

Bruxelles, 18.3.2008

COM(2008) 155 final

Propunere de

DECIZIE A CONSILIULUI

privind semnarea și aplicarea cu titlu provizoriu a Acordului de parteneriat economic între Comunitatea Europeană și statele sale membre, pe de o parte, și statele CARIFORUM, pe de altă parte

(prezentată de Comisie)

EXPUNERE DE MOTIVE

Propunerile anexate constituie instrumentele juridice pentru semnarea, aplicarea cu titlu provizoriu și încheierea unui acord de parteneriat economic (APE) între Comunitatea Europeană și statele sale membre, pe de o parte, și Forumul statelor din Caraibe din cadrul ACP (CARIFORUM), pe de altă parte:

(i) propunerea de decizie a Consiliului privind semnarea și aplicarea cu titlu provizoriu a APE;

(ii) propunerea de decizie a Consiliului privind încheierea APE.

APE CARIFORUM a fost negociat în conformitate cu obiectivele stabilite pentru acordurile de parteneriat economic în cadrul Acordului de la Cotonou[1] și cu directivele de negociere privind acordurile de parteneriat economic cu statele ACP adoptate de Consiliu la 12 iunie 2002. Negocierile au fost finalizate prin parafarea APE la 16 decembrie 2007, înainte de expirarea regimului comercial stabilit în anexa V la Acordul de la Cotonou, la 31 decembrie 2007, și a derogării acordate de Organizația Mondială a Comerțului (OMC) pentru regimul respectiv.

În consecință, toate statele CARIFORUM au fost incluse în lista țărilor din anexa 1 la regulamentul referitor la accesul pe piețe în cadrul APE, adoptat de Consiliu la 20 decembrie 2007[2], care au beneficiat de la 1 ianuarie 2008 de oferta de acces pe piața comunitară, formulată în cadrul acordurilor de parteneriat economic. Includerea acestor state în lista respectivă va deveni permanentă în urma ratificării APE de către toate părțile la acord. Acest fapt va asigura un regim comercial unic armonizat care va oferi un acces mai bun pe piața UE tuturor statelor CARIFORUM, inclusiv Haiti, recunoscută de Națiunile Unite drept una dintre țările cele mai puțin dezvoltate.

APE Caraibe este primul acord de parteneriat economic global încheiat. Acesta include toate măsurile necesare pentru înființarea unei zone de liber schimb compatibile cu dispozițiile articolului XXIV din GATT 1994[3]. De asemenea, el include un titlu referitor la servicii, investiții și comerț electronic, precum și lista angajamentelor corespunzătoare, care sunt compatibile cu dispozițiile articolului V din GATS[4].

APE conține, de asemenea, dispoziții privind aspectele vamale și facilitarea schimburilor comerciale, barierele tehnice în calea comerțului, măsurile sanitare și fitosanitare, agricultura și pescuitul, plățile curente și circulația capitalurilor, concurența, inovarea și proprietatea intelectuală, transparența în achiziții publice, dialogul privind aspecte financiare, transparența și cele mai bune practici în domeniul politicii fiscale, precum și aspectele sociale și de mediu. Dezvoltarea durabilă este promovată prin participarea societății civile și a parlamentarilor la lucrările comitetelor mixte și prin mecanisme speciale de consultare.

Sunt prevăzute, de asemenea, dispoziții privind cooperarea pentru dezvoltare, care stabilesc domenii de acțiune prioritare pentru punerea în aplicare a APE. Fiecare capitol al acordului vizează domenii specifice de cooperare, iar o declarație de cooperare pentru dezvoltare face legătura cu strategia UE privind ajutorul pentru comerț și readuce în atenție intenția Comisiei și a statelor membre de a contribui la fondul de dezvoltare regională.

Dispozițiile instituționale prevăd un consiliu mixt CARIFORUM-CE („consiliu mixt”) responsabil pentru supravegherea punerii în aplicare a APE. Consiliul mixt este compus din reprezentanți ai statelor CARIFORUM și din membri ai Consiliului și ai Comisiei. Consiliul mixt va fi asistat de un comitet CARIFORUM-CE pentru comerț și dezvoltare.

APE prevede o dispoziție conform căreia impactul său va fi monitorizat îndeaproape. În acest sens, este prevăzut o comisie parlamentară CARIFORUM-CE care va servi drept forum pentru membrii Parlamentului European și ai parlamentelor statelor CARIFORUM. De asemenea, un comitet consultativ CARIFORUM-CE va asista consiliul mixt în vederea promovării dialogului și a cooperării între reprezentanții societății civile.

APE prevede aplicarea cu titlu provizoriu a acordului până la intrarea sa în vigoare.

Comisia a considerat că rezultatele negocierilor sunt satisfăcătoare și conforme cu directivele de negociere ale Consiliului și solicită Consiliului:

- să autorizeze semnarea, în numele Comunității Europene, a APE Caraibe;

- să aprobe aplicarea cu titlu provizoriu a APE în așteptarea intrării în vigoare a acestuia;

- să încheie APE în numele Comunității.

Se va solicita avizul conform al Parlamentului European cu privire la încheierea APE.

Fiind în egală măsură părți la acord, statele membre trebuie să-l ratifice în conformitate cu procedurile lor interne.

Propunere de

DECIZIE A CONSILIULUI

privind semnarea și aplicarea cu titlu provizoriu a Acordului de parteneriat economic între Comunitatea Europeană și statele sale membre, pe de o parte, și statele CARIFORUM, pe de altă parte

CONSILIUL UNIUNII EUROPENE,

având în vedere Tratatul de instituire a Comunității Europene, în special articolele 57 alineatul (2), 133 alineatele (1) și (5) și 181, coroborate cu articolul 300 alineatul (2) primul paragraf prima teză,

având în vedere propunerea Comisiei[5],

întrucât:

(1) La 12 iunie 2002, Consiliul a autorizat Comisia să deschidă negocieri în vederea încheierii unor acorduri de parteneriat economic cu statele ACP.

(2) Respectivele negocieri au fost finalizate și Acordul de parteneriat economic între Comunitatea Europeană și statele sale membre, pe de o parte, și statele CARIFORUM (Antigua și Barbuda, Uniunea Bahamas, Barbados, Belize, Uniunea Dominica, Republica Dominicană, Grenada, Republica Guyana, Haiti, Jamaica, Federația Saint Kitts și Nevis, Saint Lucia, Saint Vincent și Grenadine, Republica Surinam și Republica Trinidad și Tobago) (denumit în continuare „APE”) a fost parafat la 16 decembrie 2007.

(3) În conformitate cu articolul 243 alineatul (4) din APE, anumite elemente ale APE au fost aplicate pe baza Regulamentului (CE) nr. 1528/2007 al Consiliului.

(4) Articolul 243 alineatul (3) din APE prevede aplicarea cu titlu provizoriu a acordului în așteptarea intrării sale în vigoare.

(5) APE ar trebui semnat în numele Comunității și aplicat cu titlu provizoriu, sub rezerva încheierii sale la o dată ulterioară.

(6) Acordul nu aduce atingere drepturilor investitorilor din statele membre ale Uniunii Europene de a beneficia de un regim mai favorabil prevăzut în orice acord în materie de investiții la care sunt părți un stat membru și un stat CARIFORUM. Statele membre pot să mențină sau să încheie astfel de acorduri, cu condiția ca acestea să respecte legislația comunitară.

DECIDE:

Articolul 1

În numele Comunității, se aprobă semnarea Acordului de parteneriat economic între statele CARIFORUM și Comunitatea Europeană și statele sale membre, sub rezerva deciziei Consiliului privind încheierea respectivului Acord de parteneriat economic.

Textul acordului se anexează la prezenta decizie.

Articolul 2

Președintele Consiliului este autorizat să numească persoana împuternicită (persoanele împuternicite) să semneze acordul în numele Comunității Europene, sub rezerva încheierii acestuia.

Articolul 3

Acordul se aplică cu titlu provizoriu în conformitate cu articolul 243 alineatul (3) din acord, până la finalizarea procedurilor necesare pentru încheierea acestuia. Comisia va publica un aviz privind data aplicării cu titlu provizoriu.

Adoptată la Bruxelles, […]

Pentru Consiliu

Președintele

[…]

FI ȘĂ FINANCIARĂ LEGISLATIVĂ PENTRU PROPUNERILE CU IMPACT BUGETAR STRICT LIMITAT LA VENITURI

1. DENUMIREA PROPUNERII:

Decizia Consiliului privind semnarea și aplicarea cu titlu provizoriu a Acordului de parteneriat economic între Comunitatea Europeană și statele sale membre, pe de o parte, și statele CARIFORUM, pe de altă parte

2. LINII BUGETARE:

Capitol și articol: 12/20

Suma înscrisă în buget pentru exercițiul financiar respectiv: 16 431 900 000 (PPB 2008)

3. IMPACT FINANCIAR

( Propunere fără impact financiar

( Propunere fără impact financiar asupra cheltuielilor, dar cu impact financiar asupra veniturilor – efectul este următorul:

4. MĂSURI DE LUPTĂ ANTIFRAUDĂ

Pentru a proteja interesele financiare ale Comunității împotriva fraudei și altor nereguli, Comisia poate desfășura verificări și controale la fața locului, în conformitate cu articolul 20 din Acordul de parteneriat economic între statele CARIFORUM și Comunitatea Europeană și statele sale membre. După caz, Oficiul European de Luptă Antifraudă (OLAF) desfășoară anchete, acestea fiind reglementate de Regulamentul (CE) nr. 1073/1999 al Parlamentului European și al Consiliului. Comisia va desfășura verificări periodice documentare și la fața locului.

5. ALTE OBSERVA ȚII

Prin adoptarea Regulamentului nr. 1528/2007 al Consiliului, s-au eliminat toate tarifele vamale rămase pentru produsele originare din acele regiuni sau state ACP care au încheiat negocieri privind acorduri de parteneriat economic sau acorduri care prevăd regimuri comerciale compatibile cu normele OMC. Prin urmare, propunerea nu are niciun impact financiar suplimentar.

[1] Acordul de parteneriat ACP-CE semnat la Cotonou la 23 iunie 2000, astfel cum a fost revizuit la Luxemburg la 25 iunie 2005.

[2] Regulamentul nr. 1528/2007 al Consiliului.

[3] Acordul General pentru Tarife și Comerț (1994).

[4] Acordul general privind Comerțul cu Servicii.

[5] JO C […], […], p. […].